তথ্যবিবরণী                                                      নম্বর : ২০১৩

**বাংলাদেশে বিনিয়োগে মালয়েশিয়ার ব্যবসায়ীদের প্রতি প্রবাসী কল্যাণমন্ত্রীর আহ্বান**

কুয়ালালামপুর (মালয়েশিয়া), ১৮ জ্যৈষ্ঠ (১ জুন):

বাংলাদেশে বিনিয়োগ করতে মালয়েশিয়ার ব্যবসায়ীদের প্রতি আহ্বান জানিয়েছেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

আজ মালয়েশিয়ার কুয়ালালামপুরে বাংলাদেশ মালয়েশিয়া চেম্বার অভ্‌ কমার্স এন্ড ইন্ডাস্ট্রি (বিএমসিসিআই) আয়োজিত ‘বাংলাদেশে বিনিয়োগ ও বাণিজ্য সম্ভাবনা’ শীর্ষক এক সেমিনারে প্রধান অতিথির বক্তব্যে এ আহ্বান জানান প্রবাসী কল্যাণমন্ত্রী।

মন্ত্রী বলেন, রূপকল্প ২০৪১-এর মূল লক্ষ্য হচ্ছে বাংলাদেশকে একটি স্বনির্ভর ও টেকসই অর্থনীতির দেশে রূপান্তর করা। এসময় বাংলাদেশের বাণিজ্য ও বিনিয়োগ পরিবেশের উন্নয়নে বাংলাদেশ মালয়েশিয়া চেম্বার অভ্‌ কমার্স এন্ড ইন্ডাস্ট্রি (বিএমসিসিআই)’র ভূমিকার কথাও তুলে ধরেন। প্রবাসী কল্যাণমন্ত্রী বাংলাদেশের অর্থনৈতিক প্রবৃদ্ধি এবং বিনিয়োগের একটি গুরুত্বপূর্ণ বাজার হিসেবে এর সম্ভাবনার ওপর গুরুত্বারোপ করেন সেমিনারে।

মন্ত্রী বলেন, মালয়েশিয়া দক্ষ জনশক্তি খাতে বিনিয়োগ করে এবং বিশেষায়িত অর্থনৈতিক অঞ্চলে কারখানা স্থাপনের মাধ্যমে লাভবান হতে পারে। এছাড়াও মন্ত্রী বাংলাদেশের কৌশলগত অবস্থান, দক্ষ জনবল এবং বিভিন্ন খাতে ব্যবসার সুযোগের বিষয়ও তুলে ধরেন।

বিএমসিসিআই’র সভাপতি সৈয়দ আলমাস কবির অনুষ্ঠানে বলেন, বাংলাদেশ তার উন্নয়ন লক্ষ্যমাত্রা হিসেবে ২০৪১ সালের মধ্যে উন্নত দেশের কাতারে উন্নীত করতে অক্লান্ত পরিশ্রম করে যাচ্ছে। লক্ষ্যমাত্রা অর্জনের জন্য প্রয়োজনীয় সকল মানদন্ড সফলভাবে পূরণ করেছে বাংলাদেশ।

অনুষ্ঠানে মালয়েশিয়ায় নিযুক্ত বাংলাদেশের ভারপ্রাপ্ত হাইকমিশনার মোহাম্মদ খোরশেদ এ খাস্তগীর, পিএইচপি অটোমোবাইলসের ব্যবস্থাপনা পরিচালক আক্তার পারভেজ চৌধুরী, ম্যাট্রেড-এর কেন্দ্রীয় (দক্ষিণ-পশ্চিম ও আফ্রিকা) পরিচালক ইদহাম আব্দুল হামিদ, MASSA-এর নির্বাহী সচিব এনজি সু ফান প্যানেলিস্ট হিসেবে আলোচনায় অংশগ্রহণ করেন। অনুষ্ঠানে বক্তারা বলেন, বাংলাদেশ দক্ষিণ-পূর্ব এশিয়ায় ভূ-অর্থনৈতিক শক্তির একটি মৌলিক নিয়ামক এবং বাংলাদেশ নতুন বিনিয়োগের কেন্দ্রস্থল হয়ে উঠছে।

#

রাশেদুজ্জামান/আরমান/মোশারফ/সেলিম/২০২৩/২২১৫ ঘণ্টা

তথ্যবিবরণী                                                      নম্বর : ২০১২

**ইন্দো-বাংলা ফ্রেন্ডশিপ টেনিস টুর্নামেন্ট দু’দেশের**

**টেনিসের উন্নয়ন ও অগ্রযাত্রায় ভূমিকা রাখবে**

 **-- নৌপরিবহন প্রতিমন্ত্রী**

রাজশাহী, ১৮ জ্যৈষ্ঠ (১ জুন):

নৌপরিবহন প্রতিমন্ত্রী এবং বাংলাদেশ টেনিস ফেডারেশনের সভাপতি খালিদ মাহমুদ চৌধুরী বলেছেন, মহান স্বাধীনতা যুদ্ধে বন্ধু দেশ ভারতের অবদান অবিস্মরণীয়। সংস্কৃতি, ভাষা, খেলাধুলা সব ক্ষেত্রেই আমাদের দুই বাংলার রয়েছে ঐতিহ্য। ইন্দো-বাংলা ফ্রেন্ডশিপ টেনিস সেই বন্ধুত্বের বন্ধনকে আরো সুদৃঢ় এবং মজবুত করবে। টুর্নামেন্টের পথ ধরে সৃষ্টি হবে নতুন নতুন টেনিস প্রতিভা। এপার বাংলা, ওপার বাংলা টেনিসের এই পথ চলা মাইলফলক হয়ে থাকবে। দুই বাংলার টেনিস এর উন্নয়ন এবং অগ্রযাত্রায় ভূমিকা রাখবে।

প্রতিমন্ত্রী আজ রাজশাহীতে এডভোকেট আব্দুস সালাম টেনিস কমপ্লেক্সে ‘ইন্দো-বাংলা ফ্রেন্ডশিপ টেনিস টুর্নামেন্ট-২০২৩’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

এডভোকেট আব্দুস সালাম টেনিস কমপ্লেক্সের প্রধান পৃষ্ঠপোষক রাজশাহী বিভাগীয় কমিশনার জি এস এম জাফর উল্লাহর সভাপতিত্বে অনুষ্ঠানে অন্যান্যের মধ্যে উপস্থিত ছিলেন রাজশাহী বিশ্ববিদ্যালয়ের উপাচার্য প্রফেসর গোলাম সাব্বির সাত্তার, বাংলাদেশ ইকোনমিক জোন অথরিটি নির্বাহী চেয়ারম্যান শেখ ইউসুফ হারুন, রাজশাহীর পুলিশ কমিশনার মোঃ আনিসুর রহমান, জেলা প্রশাসক শামীম আহমেদ, রাজশাহীতে নিযুক্ত ভারতীয় এসিস্ট্যান্ট হাইকমিশনার সুদর্শন ঘোষ এবং এডভোকেট আব্দুস সালাম টেনিস কমপ্লেক্সের সাধারণ সম্পাদক মোঃ এহসানুল হুদা দুলু।

৩১ মে থেকে ১ জুন পর্যন্ত দুদেশের জুনিয়র খেলোয়াড়দের নিয়ে জুনিয়র টুর্নামেন্ট অনুষ্ঠিত হয়।

নৌপরিবহন প্রতিমন্ত্রী ও বাংলাদেশ টেনিস ফেডারেশনের সভাপতি জুনিয়র টুর্নামেন্টের বিজয়ী ও বিজিত খেলোয়াড়দের মধ্যে পুরস্কার বিতরণ করেন। পহেলা জুন থেকে থেকে ৩ জুন পর্যন্ত দু’দেশের সিনিয়র খেলোয়াড়দের নিয়ে ভ্যাটার্নস টুর্নামেন্ট অনুষ্ঠিত হবে।

নৌপরিবহন প্রতিমন্ত্রীর উপস্থিতিতে দুই বাংলার টেনিসে উন্নয়নের লক্ষ্যে বেঙ্গল টেনিস এসোসিয়েশন, কলকাতা এবং এডভোকেট আব্দুস সালাম টেনিস কমপ্লেক্স রাজশাহীর মধ্যে সমঝোতা স্মারকপত্র স্বাক্ষরিত হয়।

#

জাহাঙ্গীর/আরমান/মোশারফ/সেলিম/২০২৩/২২০০ ঘণ্টা

তথ্যবিবরণী নম্বর: ২০১১

**দেশবিরোধী অপশক্তির হাতে দেশ নয়, মুক্তিযুদ্ধের পক্ষের**

**সব রাজনৈতিক শক্তিকে ঐক্যবদ্ধ থাকতে হবে**

 **-- তথ্য ও সম্প্রচার** মন্ত্রী

ঢাকা, ১৮ জ্যৈষ্ঠ (১ জুন):

আওয়ামী লীগের যুগ্ম-সাধারণ সম্পাদক এবং তথ্য ও সম্প্রচার মন্ত্রী ড. হাছান মাহমুদ বলেছেন, ‘বঙ্গবন্ধুর নেতৃত্বে যখন দেশ এগিয়ে যাচ্ছিল, তখন মুক্তিযুদ্ধে পরাজিত এবং দেশি-বিদেশি প্রতিক্রিয়াশীল অপশক্তি তাঁকে হত্যা করে। এখন বঙ্গবন্ধুকন্যা প্রধানমন্ত্রী শেখ হাসিনার নেতৃত্বে যখন দেশ অপ্রতিরোধ্য গতিতে এগিয়ে চলেছে, তখনও স্বাধীনতাবিরোধীরা জঙ্গিগোষ্ঠিকে সাথে নিয়ে দেশের বিরুদ্ধে ষড়যন্ত্রে লিপ্ত হয়েছে।’

মন্ত্রী বলেন, ‘এই দেশবিরোধী অপশক্তির হাতে দেশকে তুলে দেওয়া হবে না। মুক্তিযুদ্ধের পক্ষের সব রাজনৈতিক শক্তিকে ঐক্যবদ্ধ থাকতে হবে।'

আজ রাজধানীর তোপখানা রোডে জাতীয় প্রেসক্লাবে জাতীয় পার্টি (জেপি) আয়োজিত 'নির্ভীক সাংবাদিক ও দৈনিক ইত্তেফাকের প্রতিষ্ঠাতা সম্পাদক তফাজ্জল হোসেন মানিক মিয়ার ৫৪তম মৃত্যুবার্ষিকী আলোচনা সভা'য়  প্রধান অতিথির বক্তৃতায় মন্ত্রী এসব কথা বলেন।

জাতীয় পার্টি (জেপি) মহাসচিব বীর মুক্তিযোদ্ধা শেখ শহীদুল ইসলামের সভাপতিত্বে সভায় দলের প্রেসিডিয়াম সদস্য সাদেক সিদ্দিকী, প্রধানমন্ত্রীর সাবেক তথ্য উপদেষ্টা ইকবাল সোবহান চৌধুরী, বাংলাদেশ সংবাদ সংস্থা পরিচালনা পর্ষদের চেয়ারম্যান আ আ ম স আরেফিন সিদ্দিক, জাতীয় প্রেসক্লাবের সাধারণ সম্পাদক শ্যামল দত্ত প্রমুখ বক্তব্য দেন।

মন্ত্রী বলেন, 'যেসব দেশবিরোধী অপশক্তি আন্তর্জাতিক শক্তির সাথে হাত মিলিয়ে দেশকে পিছিয়ে দিতে চাচ্ছে তাদেরকে পরাভূত করতে হলে সমস্ত রাজনৈতিক শক্তি যারা মুক্তিযুদ্ধের পক্ষে আছেন, তাদের ঐক্যবদ্ধ থাকতে হবে। সেটি যদি আমরা কার্যকরভাবে করতে পারি, তাহলে আমাদের পক্ষে দেশকে এগিয়ে নিয়ে যাওয়া সম্ভবপর হবে এবং দেশকে সমৃদ্ধির পথে, বঙ্গবন্ধুর স্বপ্নের ঠিকানায়, মানিক মিয়াদের স্বপ্নের ঠিকানায় আমরা পৌঁছাতে পারবো।'

এ সময় জাতীয় সংসদে সদ্য প্রস্তাবিত আগামী ২০২৩-২৪ অর্থবছরের  বাজেট বিষয়ে ড. হাছান বলেন, 'আজকে যে বাজেট প্রস্তাব করা হয়েছে, সেটি ২০০৯ সালের বাজেটের তুলনায় সাড়ে ৯ গুণ বেশি। ২০০৯ সালে আমাদের জিডিপির আকার ছিলো  একশ’ বিলিয়ন ডলার, আর আজকে জিডিপির আকার হচ্ছে ১ ট্রিলিয়ন ডলার প্লাস অর্থাৎ প্রায় ১০ গুণ।’

ড. হাছান বলেন, ‘আমাদের দেশে দেখবেন কয়েকটি প্রতিষ্ঠান আছে বাজেটের পরে গতানুগতিক একটা বক্তব্য দেবে, এটা গত ১৪ বছর ধরে দেখছি। তারা বলে- এই বাজেট উচ্চাভিলাষী, বাস্তবায়নযোগ্য না, জনগণের কল্যাণ আনবে না -এইসব। কিন্তু বাস্তবতা হচ্ছে এই সকল বাজেট গত ১৪ বছর ধরে আমরা বাস্তবায়ন করেছি, বাস্তবায়নের হার ৯৭ শতাংশ। করোনা মহামারির মধ্যেও সব মিলিয়ে ৯৫ শতাংশের কাছাকাছি ছিলো।’

মানিক মিয়ার প্রতি শ্রদ্ধা জানিয়ে তথ্য মন্ত্রী বলেন, পাকিস্তান সরকার ইত্তেফাক বন্ধ করে দিয়েছিলো, মানিক মিয়াকে গ্রেপ্তারও করেছে। কতটুকু রোষানল থাকলে সেটি করা হয়! এই গ্রেপ্তার রাজনৈতিক কারণেই, অন্য কোনো অভিযোগ ছিলো না। সুতরাং মরহুম মানিক মিয়া আমাদের স্বাধিকার আদায়ের আন্দোলনে, যে পথ ধরেই স্বাধীনতা সংগ্রাম, সেই ক্ষেত্রে অসামান্য অবদান রেখে গেছেন।'

মন্ত্রী বলেন, 'মানিক মিয়া, জহুর হোসেন চৌধুরীসহ আরো কয়েকজন আমাদের সাংবাদিকদের জন্য অনুকরণীয় দৃষ্টান্ত। দেশ ও সমাজকে এগিয়ে নিয়ে যেতে হলে, মানুষের মুক্তির জন্য একজন সাংবাদিক বা একটা পত্রিকা যে কি অবদান রাখতে পারে সেটির উজ্জ্বল দৃষ্টান্ত হচ্ছেন মরহুম মানিক মিয়া এবং তার পত্রিকা ইত্তেফাক।'

সভার সভাপতি জেপি মহাসচিব শেখ শহীদুল ইসলাম বলেন, ‘বঙ্গবন্ধু ও মানিক মিয়ার মধ্যে খুব নিবিড় পারিবারিক সম্পর্ক ছিল। বঙ্গবন্ধুর নেতৃত্বে স্বাধীনতা আন্দোলনকে মানিক মিয়া প্রত্যক্ষভাবে সমর্থন দিয়েছেন। বাংলাদেশের স্বাধীনতার আন্দোলনে মাঠে ছিলেন বঙ্গবন্ধু আর কলমে ছিলেন মানিক মিয়া।'

অতিথিবৃন্দ তাদের বক্তব্যে মানিক মিয়ার অকুতোভয় সাংবাদিকতা এবং বাঙালি চেতনাকে সমুন্নত রাখার সংগ্রামের ওপর আলোকপাত করেন।

#

আকরাম/আরমান/মোশারফ/রফিকুল/লিখন/২০২৩/২০৩০ঘণ্টা

তথ্যবিবরণী নম্বর: ২০১০

**স্মার্ট গ্রিড ব্যবস্থা ও এর ব্যবস্থাপনা নিরবচ্ছিন্ন বিদ্যুৎ সরবরাহ নিশ্চিত করতে অপরিহার্য**

 **--বিদ্যুৎ প্রতিমন্ত্রী**

ঢাকা, ১৮ জ্যৈষ্ঠ (১ জুন):

বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, স্মার্ট গ্রিড ব্যবস্থা ও এর ব্যবস্থাপনা নিরবচ্ছিন্ন বিদ্যুৎ সরবরাহ নিশ্চিত করতে অপরিহার্য। বিভিন্ন উৎস হতে বিদ্যুৎ উৎপাদিত হচ্ছে বিধায় গ্রিড সিংকোনাইজেশন স্বয়ংক্রিয় হওয়া প্রয়োজন। ক্রমবর্ধমান বিদ্যুৎ খাতের সঠিক ব্যবস্থাপনার জন্য উন্নত প্রযুক্তি ব্যবহারের গুরুত্ব দিন দিন বাড়ছে।

প্রতিমন্ত্রী আজ অনলাইনে ইউএস ট্রেড এন্ড ডেভেলপমেন্ট এজেন্সি (ইউএসটিডিএ) ও পাওয়ার সেলের মধ্যে বাংলাদেশের বিদ্যুৎ খাতে  স্মার্ট গ্রিড রোডম্যাপ সংকান্ত  প্রযুক্তিগত সহায়তার (TA) অংশ হিসেবে অনুদান প্রদান নিয়ে চুক্তি স্বাক্ষর অনুষ্ঠানে প্রধান অতিথির বক্তব্যে এসব কথা বলেন। তিনি বলেন, স্মার্ট রোড ম্যাপটি  স্বল্প, মাঝারি ও দীর্ঘমেয়াদে বাংলাদেশের পাওয়ার সেক্টরের চ্যালেঞ্জগুলো চিহ্নিত করে সম্পদের সর্বোত্তম ব্যবহার করবে। নিরবচ্ছিন্ন ও মানসম্পন্ন  বিদ্যুৎ সরবরাহে সহযোগিতা করবে। গ্রিডকে নির্ভরযোগ্য করে তুলতে উন্নত প্রযুক্তির প্রয়োগ করতেই হবে।।

ইউএস ট্রেড এন্ড ডেভেলপমেন্ট এজেন্সি (ইউএসটিডিএ) প্রযুক্তিগত সহায়তা (TA) প্রদানের লক্ষ্যে অনুদান হিসেবে স্মার্ট গ্রিড রোডম্যাপ করার জন্য প্রায় ২ মিলিয়ন মার্কিন ডলার প্রদান করবে। প্রযুক্তিগত সহায়তাতে থাকবে স্মার্ট গ্রিড বাস্তবায়ন রোডম্যাপ, স্মার্ট গ্রিডে  বিদ্যমান গ্যাপ, তার জন্য প্রয়োজনীয় প্রযুক্তির কনফিগারেশন-স্ফেসিফিকেশন-সোর্স ও সংশ্লিষ্টদের সক্ষমতা বৃদ্ধি ইত্যাদি। এটা বাস্তবায়ন করতে বোস্টন কনসাল্টিং গ্রুপকে নির্বাচন করা হয়েছে।

চুক্তিতে স্বাক্ষর করেন পাওয়ার সেলের মহাপরিচালক মোহাম্মদ হোসাইন ও ইউএস ট্রেড এন্ড ডেভেলপমেন্ট এজেন্সি (ইউএসটিডিএ) এর উপপরিচালক ও চিফ অপারেটিং অফিসার ইলি কলিনসন  (Ellie Collinson)।

অনুষ্ঠানে অন্যান্যের মাঝে স্রেডার চেয়ারম্যান মুনীরা সুলতানা , বাংলাদেশে নিযুক্ত যুক্তরাষ্ট্র  দূতাবাসের চার্জ দ্য এফেয়ার্স হেলেন লাফ্যাভ  বোস্টন কনসাল্টিং গ্রুপের গ্লোবাল চেয়ারম্যান হ্যান্স পল বার্কনার বোস্টন কনসাল্টিং গ্রুপের সিনিয়র পার্টনার জারিফ মুনির ইউএসটিডিএ’র আঞ্চলিক পরিচালক ভ্যারিন্ডা ফিক, ইউএসটিডিএ’র সিনিয়র আঞ্চলিক প্রতিনিধি মেহেনাজ আনসারি  সংযুক্ত ছিলেন।

#

আসলাম/আরমান/মোশারফ/রফিকুল/লিখন/২০২৩/২০৩০ঘণ্টা

তথ্যবিবরণী নম্বর : ২০০৯

**কাতার থেকে এলএনজি আমদানির দ্বিতীয় দীর্ঘ মেয়াদী চুক্তি স¦াক্ষর করেছে বাংলাদেশ**

ঢাকা, ১৮ জ্যৈষ্ঠ (১ জুন):

 বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ বলেছেন, অর্থনীতির চাকা সচল রাখতে সকল প্রকার জ্বালানি সরবরাহ নিশ্চিত করা হবে। বিশ্বের অন্যতম দ্রুত বর্ধনশীল অর্থনীতির দেশ হিসেবে বাংলাদেশে প্রতিনিয়ত গ্যাস ও বিদ্যুতের চাহিদা বাড়ছে। দেশের শিল্পায়ন ও অর্থনীতিকে আরো গতিশীল করতে গ্যাস ও অন্যান্য জ্বালানির চাহিদা বাড়ছে। তিনি বলেন, প্রয়োজনীয় জ্বালানি সঠিক সময়ে সরবরাহের উদ্যোগ অব্যাহত রয়েছে।

 প্রতিমন্ত্রী আজ কাতারের দোহায় বাংলাদেশে তরলীকৃত প্রাকৃতিক গ্যাস (এলএনজি) সরবরাহের ১৫ বছর মেয়াদী চুক্তি স্বাক্ষর অনুষ্ঠানে এসব কথা বলেন। তিনি কাতার সরকারকে ধন্যবাদ জানিয়ে বলেন, বাংলাদেশ এবং কাতারের মধ্যকার এই জ্বালানি মৈত্রী, দুই দেশের বিরাজমান বন্ধুত্বে এক নতুন মাত্রা যোগ করলো। পৃথিবীজুড়ে জ্বালানি অস্থিরতার এই সময়ে দীর্ঘমেয়াদী চুক্তিটি নিঃসন্দেহে বাংলাদেশের জন্য অত্যন্ত স্বস্তিদায়ক অর্জন। তিনি বলেন, প্রধানমন্ত্রী শেখ হাসিনার কূটনৈতিক দক্ষতার জন্যই দ্রুত এই দীর্ঘমেয়াদি এলএনজি চুক্তি স্বাক্ষর করা সম্ভব হয়েছে।

 কাতারের জ্বালানি প্রতিমন্ত্রী সাদ বিন সেরিদা আল কাবি চুক্তি স্বাক্ষর অনুষ্ঠানে বলেন, বাংলাদেশে বৃহত্তম এলএনজি সরবরাহকারী দেশ হতে পেরে আমরা গর্বিত। বার্ষিক ৩ দশমিক ৫ মিলিয়ন টন এলএনজি সরবরাহ বাংলাদেশের আর্থসামাজিক অবস্থাসহ সার্বিক উন্নয়নে অবদান রাখবে।

 বাংলাদেশের পক্ষে পেট্রোবাংলার চেয়ারম্যান জনেন্দ নাথ সরকার ও কাতার এনার্জি ট্রেডিং (Qatar Energy Trading LLC) -এর পক্ষে নির্বাহী ভাইস প্রেসিডেন্ট আব্দুল্লাহ আহমাদ আল হোসাইনি চুক্তিতে স্বাক্ষর করেছেন। ২০২৬ - ২০৪০ মেয়াদে স্বাক্ষরিত এই চুক্তির আওতায় ২০২৬ সালে ১২ কার্গো এলএলজি (অতিরিক্ত ১২ কার্গো অপশনসহ) এবং ২০২৭ সালে ২৪ কার্গো এলএনজি বাংলাদেশে আসবে।

 উল্লেখ্য, কাতারের রাস গ্যাস (Ras Laffan Liquefied Natural Gas Company Ltd- Qatargas)-এর সাথে প্রথম চুক্তি হয়েছিল ২৫ সেপ্টেম্বর ২০১৭। ২০১৮ সাল হতে ২০৩৩ সাল পর্যন্ত

১৫ বছর মেয়াদী এই চুক্তি হতে ১ দশমিক ৮-২ দশমিক ৫ এমটিপিএ এলএনজি (বর্তমানে ২ দশমিক ৫ এমটিপিএ, ৪০ কার্গো এলএনজি) পাওয়া যাচ্ছে। উভয় চুক্তিই কাতারের সাথে জি টু জি প্রক্রিয়ায় করা হয়েছে।

 এ সময় অন্যান্যের মাঝে জ্বালানি ও খনিজ সম্পদ বিভাগের সচিব ড. মোঃ খায়েরুজ্জামান মজুমদার উপস্থিত ছিলেন।

#

আসলাম/রাহাত/রফিকুল/জয়নুল/২০২৩/১৯৪৫ঘণ্টা

তথ্যবিবরণী                                                                                   নম্বর : ২০০৮

**কোভিড-১৯ সংক্রান্ত সর্বশেষ প্রতিবেদন**

ঢাকা, ১৮ জ্যৈষ্ঠ (১ জুন):

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৭০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৫ দশমিক ৯৯ শতাংশ। এ সময় ১ হাজার ১৬৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৬ হাজার ৩০১ জন।

#

সুলতানা/রাহাত/রফিকুল/আব্বাস/২০২৩/১৮০৫ ঘণ্টা

তথ্যবিবরণী নম্বর : ২০০৭

বিশ্ব দুগ্ধ দিবস ২০২৩ উদ্‌যাপন

**৪১ জন খামারি ও উদ্যোক্তা পেলেন ডেইরি আইকন পুরস্কার**

ঢাকা, ১৮ জ্যৈষ্ঠ (১ জুন):

দুধ উৎপাদন বৃদ্ধিতে খামারি ও উদ্যোক্তাদের উৎসাহিত করতে দুগ্ধ খাতে সফল দেশের ৪১ জন খামারি ও উদ্যোক্তাকে ডেইরি আইকন পুরস্কার ২০২২ প্রদান করা হয়েছে। বিশ্ব দুগ্ধ দিবসের কেন্দ্রীয় কর্মসূচির অংশ হিসেবে ২য় বারের মতো ৪টি ক্যাটেগরিতে এ পুরস্কার প্রদান করে প্রাণিসম্পদ অধিদপ্তর। এর মধ্যে ডেইরি ক্যাটেগরিতে ২০ জন, দুধ ও মাংস প্রক্রিয়াকরণে ৯ জন, পশুখাদ্য প্রক্রিয়াকরণে ৮ জন এবং খামার যান্ত্রিকীকরণে ৪ জনকে এ পুরস্কার প্রদান করা হয়। প্রতিটি পুরস্কারের আর্থিক মূল্য এক লাখ টাকা। সেই সাথে প্রত্যেককে দেয়া হয়েছে ক্রেস্ট ও সনদ।

আজ রাজধানীর কৃষিবিদ ইনস্টিটিউশন বাংলাদেশ মিলনায়তনে বিশ্ব দুগ্ধ দিবস ২০২৩ উদ্‌যাপন ও ডেইরি আইকন সেলিব্রেশন অনুষ্ঠানে এ পুরস্কার তুলে দেওয়া হয়।

প্রাণিসম্পদ অধিদপ্তরের মহাপরিচালক ডা. এমদাদুল হক তালুকদারের সভাপতিত্বে অনুষ্ঠানে প্রধান অতিথি হিসেবে উপস্থিত ছিলেন মুক্তিযুদ্ধ বিষয়ক মন্ত্রী আ ক ম মোজাম্মেল হক। বিশেষ অতিথি হিসেবে উপস্থিত ছিলেন মৎস্য ও প্রাণিসম্পদ মন্ত্রণালয় সম্পর্কিত সংসদীয় স্থায়ী কমিটির সভাপতি ধীরেন্দ্র দেবনাথ শম্ভু স্থায়ী কমিটির সদস্য শহীদুল ইসলাম বকুল, স্থায়ী কমিটির সদস্য ছোট মনির এবং মৎস্য ও প্রাণিসম্পদ মন্ত্রণালয়ের সচিব ড. নাহিদ রশীদ। মৎস্য ও প্রাণিসম্পদ মন্ত্রণালয়ের ঊর্ধ্বতন কর্মকর্তাগণ, বিভিন্ন বিশ্ববিদ্যালয়ের শিক্ষক-গবেষকবৃন্দ এবং ডেইরি খাতের উদ্যোক্তাগণ অনুষ্ঠানে উপস্থিত ছিলেন।

মন্ত্রী বলেন, দেশের প্রয়োজনীয় চাহিদা পূরণে দুধের উৎপাদন আরো বাড়াতে হবে। দুধের ঘাটতি পূরণ করে প্রয়োজনীয় চাহিদা মেটাতে বিশেষ উদ্যোগ নিতে হবে। দেশে দুগ্ধ উৎপাদনে যে ঘাটতি আছে, সে ঘাটতি পূরণে অনেক বেশি যত্নবান ও তৎপর হতে হবে। এটাই হোক বিশ্ব দুগ্ধ দিবসে সবার প্রত্যয়।

মন্ত্রী আরো বলেন, কৃষি, মৎস্য ও প্রাণিসম্পদ খাত এক সময় অবহেলিত ছিল। বঙ্গবন্ধুই প্রথম এ খাত সংশ্লিষ্টদের সম্মানিত করেছেন। তিনি উপলব্ধি করেছিলেন এ খাত সংশ্লিষ্টদের সম্মানিত না করলে দেশের কাঙ্ক্ষিত উন্নয়ন হবে না।

দুধ একটি আদর্শ খাদ্য উল্লেখ করে মন্ত্রী আরো যোগ করেন, দুধ পান না করলে ভবিষ্যৎ প্রজন্মের শারীরিক ও মেধার ঘাটতি দেখা দিতে পারে। মানুষের দেহের জন্য প্রয়োজনীয় প্রোটিনসহ অন্যান্য উপাদান সবচেয়ে বেশি দুধের মধ্যেই রয়েছে।

#

ইফতেখার/পরীক্ষিৎ/রাসেল/আসমা/২০২৩/১৫৪৫ ঘণ্টা

তথ্যবিবরণী নম্বর : ২০০৬

**প্রযুক্তিতে দক্ষ করে তোলার পাশাপাশি শিক্ষার্থীদের স্মার্ট সিটিজেন হওয়ার ধারণা দিতে হবে**

 **- আইসিটি প্রতিমন্ত্রী**

ঢাকা, ১৮ জ্যৈষ্ঠ (১ জুন):

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, শিক্ষার্থীদের সঠিকভাবে প্রযুক্তিতে দক্ষ করে গড়ে তুলতে না পারলে প্রতিযোগিতামূলক বিশ্বে আমরা পিছিয়ে পড়বো। শিক্ষকদের উদ্দেশ্যে তিনি বলেন, তরুণ শিক্ষার্থীদের প্রযুক্তি জ্ঞানসম্পন্ন সুযোগ্য নাগরিকের পাশাপাশি স্মার্ট সিটিজেন হয়ে ওঠার ধারণা দিতে হবে।

আজ তথ্য ও যোগাযোগ প্রযুক্তি অধিদপ্তরের অধীন শেখ রাসেল ডিজিটাল ল্যাব প্রকল্পের আওতায় ল্যাবপ্রাপ্ত প্রতিষ্ঠানের শিক্ষকগণের প্রশিক্ষণ কার্যক্রমের উদ্বোধন অনুষ্ঠানে প্রধান অতিথি হিসেবে অনলাইনে যুক্ত হয়ে প্রতিমন্ত্রী এসব কথা বলেন।

প্রতিমন্ত্রী বলেন, সারাবিশ্বে প্রযুক্তিখাতে কোটি কোটি কর্মসংস্থানের সুযোগ রয়েছে যা ঘরে বসেই করা যায়। প্রযুক্তি জ্ঞানসম্পন্ন মানবসম্পদ তৈরির মাধ্যমে বর্তমান ও ভবিষ্যৎ তরুণ প্রজন্মের কর্মসংস্থান সৃষ্টির লক্ষ্যে দেশে শেখ রাসেল ডিজিটাল ও স্কুল অব ফিউচার, জয় ডি-সেট সেন্টার, ৬৪ জেলায় শেখ কামাল আইটি ট্রেনিং অ্যান্ড ইনকিবেশন সেন্টার প্রতিষ্ঠা করেছি। এসকল কার্যক্রম বাস্তবায়নের ফলে আজকের শিক্ষার্থীরা ভবিষ্যৎ স্মার্ট বাংলাদেশে চাকরির পেছনে না ছুটে উদ্যোক্তা হয়ে আত্মকর্মসংস্থান সৃষ্টি করবে। তিনি বলেন, স্মার্ট বাংলাদেশের প্রথম স্তম্ভ স্মার্ট নাগরিক গড়ে তুলতে আইসিটি শিক্ষকদের পাশাপাশি প্রতিটি স্কুলেই আরো তিনজন শিক্ষককে প্রশিক্ষণ দেয়া হচ্ছে।

প্রতিমন্ত্রী আরো বলেন, ইতোমধ্যে ইন্টারনেটের শক্তি ও তারুণ্যের মেধাকে কাজে লাগিয়ে আমরা আইসিটি বিভাগের লার্নিং-আর্নিং প্রকল্পের আওতায় করোনার সময়ে প্রায় ৪৩ হাজার জনকে প্রশিক্ষণ দিয়েছি। লক্ষাধিক ফ্রিল্যান্সারকে প্রশিক্ষণ দেয়া হয়েছে। শি-পাওয়ার প্রকল্পে ১০ হাজার ৫০০ নারী উদ্যোক্তা তৈরি হয়েছে। পলক বলেন, আগামীতে বাংলাদেশের সবগুলো স্কুলকেই পেপারলেস করতে ৩২ ধরনের বিশেষ সফটওয়্যার দেয়া হবে। গড়ে তোলা হবে আরো ১ হাজার স্মার্ট স্কুল। আগামী ২০২৫ সাল নাগাদ ১০ লাখ প্রোগ্রামার এবং ১০ লাখ ফ্রিল্যান্সার তৈরি করা হবে বলেও তিনি জানান। তিনি বলেন, এই প্রশিক্ষণের মাধ্যমে শিক্ষকরাও ফ্রিল্যান্সিং করে অতিরিক্ত আয়ের সুযোগ পাবে। ফলে দেশের রিজার্ভ বৃদ্ধিসহ অর্থনীতিতে অনন্য অবদান রাখবে।

তথ্য ও যোগাযোগ প্রযুক্তি বিভাগের সচিব মোঃ সামসুল আরেফিনের সভাপতিত্বে উদ্বোধন অনুষ্ঠান সঞ্চালনা করেন শেখ রাসেল ডিজিটাল ল্যাব স্থাপন প্রকল্প পরিচালক এস এ এম রফিকুন্নবী। এছাড়া আইসিটি অধিদপ্তরের মহাপরিচালক মোঃ মোস্তফা কামাল এবং দেশের বিভিন্ন স্থান থেকে জেলাপ্রশাসক, ইউএনও ও বিদ্যালয়গুলোর প্রধান শিক্ষকরাও অনুষ্ঠানে বক্তব্য রাখেন।

পরে প্রতিমন্ত্রী দেশের ৯ হাজারটি শেখ রাসেল ডিজিটাল ল্যাবপ্রাপ্ত প্রতিষ্ঠানের ৩৬ হাজার শিক্ষকদের
১৫ দিনব্যাপী প্রশিক্ষণ কার্যক্রম উদ্বোধন করেন।

#

শহিদুল/পরীক্ষিৎ/রাসেল/আসমা/২০২৩/১৫২০ ঘণ্টা

তথ্যবিবরণী                                                                          নম্বর : ২০০৫

**বেসরকারি শিক্ষা প্রতিষ্ঠানের মে মাসের বেতন-ভাতার চেক হস্তান্তর**

ঢাকা, ১৮ জ্যৈষ্ঠ (১ জুন):

মাধ্যমিক ও উচ্চশিক্ষা অধিপ্তরের আওতায় বেসরকারি শিক্ষা প্রতিষ্ঠানসমূহের (স্কুল ও কলেজ) শিক্ষক-কর্মচারীদের মে মাসের বেতন-ভাতার সরকারি অংশের ৮টি চেক অগ্রণী ও রূপালী ব্যাংক এর প্রধান কার্যালয়ে এবং জনতা ও সোনালী ব্যাংকের স্থানীয় কার্যালয়ে হস্তান্তর করা হয়েছে।

 শিক্ষক-কর্মচারীগণ আগামী ৮ জুন পর্যন্ত ব্যাংকের সংশ্লিষ্ট শাখা থেকে মে মাসের বেতন-ভাতার সরকারি অংশ উত্তোলন করতে পারবেন।

#

বিপুল/পরীক্ষিৎ/কলি/আসমা/২০২৩/১৫০০ ঘণ্টা

তথ্যবিবরণী                                                      নম্বর : ২০০৪

**প্রধান নির্বাচন কমিশনারের সাথে জাপানের রাষ্ট্রদূতের সাক্ষাৎ**

ঢাকা, ১৮ জ্যৈষ্ঠ (১ জুন) :

প্রধান নির্বাচন কমিশনার কাজী হাবিবুল আউয়ালের সাথে আজ নির্বাচন কমিশন সচিবালয়ে জাপানের রাষ্ট্রদূত আইওয়ামা কিমিনোরি (Iwama Kiminori) সাক্ষাৎ করেছেন। সাক্ষাতের সময় আসন্ন জাতীয় সংসদ নির্বাচনসহ সংশ্লিষ্ট বিভিন্ন বিষয়ে আলোচনা হয়।

সাক্ষাতকালে নির্বাচনের পদ্ধতি, নির্বাচনকালীন রোড ম্যাপ কি, সীমানা নির্ধারণ, নির্বাচনের দিন কিভাবে নির্বাচন ব্যবস্থা পরিচালনা করা হয়, নির্বাচনের সাথে যুক্ত কারা এবং তারা কিভাবে কাজ করে এসব বিষয় রাষ্ট্রদূত প্রধান নির্বাচন কমিশনারের কাছে জানতে চান।

প্রধান নির্বাচন কমিশনার জানান, আগামী জাতীয় সংসদ নির্বাচন উপলক্ষ্যে ইতোমধ্যে রোড ম্যাপ তৈরি করা হয়েছে। সেই অনুযায়ী কমিশন কর্মপরিকল্পনা গ্রহণ করছে এবং প্রতিটি ধাপ নির্ধারিত তারিখ অনুযায়ী এগোচ্ছে। সীমানা নির্ধারণ বিষয়ে অল্প কিছু এলাকাতে পরিবর্তন করতে হবে এবং সে পরিবর্তনের কাজও শেষ পর্যায়ে বলে তিনি জানান। ভোটের দিন প্রিজাইডিং অফিসার, পোলিং অফিসার, নির্বাচন সংশ্লিষ্ট সরকারি কর্মকর্তাগণ, আইন-শৃঙ্খলা বাহিনী কিভাবে কার্যক্রম পরিচালনা করে তার বিস্তারিত তুলে ধরে সিইসি। তিনি বলেন, কিছুদিন আগে আমরা গাজীপুরে সুষ্ঠু এবং সুন্দর নির্বাচন অনুষ্ঠান করতে পেরেছি। কোনো সমস্যা হয়নি, আগামী জাতীয় নির্বাচনও আমরা সুষ্ঠু এবং সুন্দরভাবে করতে পারব বলে আশা করি, সেই লক্ষ্যে আমরা কাজ করে যাচ্ছি।

নির্বাচন উপলক্ষ্যে বিদেশি পর্যবেক্ষক পাঠানো বিষয়ে প্রশ্ন করা হলে প্রধান নির্বাচন কমিশনার জানান, আমরা বিদেশি পর্যবেক্ষকদের আমন্ত্রণ জানাবো। পর্যবেক্ষক দল আসলে আমরা সে অনুযায়ী ব্যবস্থা গ্রহণ করব। এক্ষেত্রে জাপানকে আগামী নির্বাচনে পর্যবেক্ষক পাঠানোর বিষয়ে অনুরোধ করেন প্রধান নির্বাচন কমিশনার।

এ বৈঠকের সময় নির্বাচন কমিশন সচিবালয়ের সচিব মোঃ জাহাঙ্গীর আলম উপস্থিত ছিলেন।

#

শরিফুল/পরীক্ষিৎ/রাসেল/আসমা/২০২৩/১৪৫৫ ঘণ্টা

তথ্যবিবরণী                                                      নম্বর : ২০০৩

**মানসম্পন্ন কাজ টেকসই উন্নয়ন নিশ্চিত করবে**

 **-স্থানীয় সরকার মন্ত্রী**

ঢাকা, ১৮ জ্যৈষ্ঠ (১ জুন):

গুণগত মানসম্পন্ন কাজের মাধ্যমে প্রকৌশলীদের জাতীয় উন্নয়নে অবদান রাখার আহবান জানিয়ে স্থানীয় সরকার, পল্লী উন্নয়ন ও সমবায় মন্ত্রী মোঃ তাজুল ইসলাম বলেছেন, টেকসই উন্নয়ন হলে সে উন্নয়নের সুফল সবাই পায়।

মন্ত্রী আজ ঢাকায় স্থানীয় সরকার প্রকৌশল অধিদপ্তর আয়োজিত ২৩০ টি উপজেলা পর্যায়ে স্থাপিত এলজিইডির মান নিয়ন্ত্রন ল্যাবরেটরির শুভ উদ্বোধন, ২০২২-২৩ অর্থবছরের বার্ষিক উন্নয়ন কর্মসূচির বাস্তবায়ন অগ্রগতি পর্যালোচনা এবং ২০২৩-২০২৪ অর্থবছরের কর্মপরিকল্পনা বাস্তবায়ন সংক্রান্ত সভায় প্রধান অতিথির বক্তব্যে এ কথা বলেন।

মন্ত্রী বলেন, মানুষের চাহিদা অফুরন্ত, সেই অফুরন্ত চাহিদাকে পূরণ করতে হলে প্রকৌশলীদের আন্তরিকতা ও একাগ্রতার মাধ্যমে কাজ করতে হবে। উন্নয়নের জন্য উন্নত যোগাযোগ ব্যবস্থা অপরিহার্য উল্লেখ করে তিনি আরো বলেন, স্থানীয় সরকার প্রকৌশল অধিদপ্তর গ্রামীণ যোগাযোগ ও অবকাঠামো উন্নয়নের কাজ করছে।

মোঃ তাজুল ইসলাম বলেন, আমাদের অর্থনৈতিক উন্নতি জরুরি কারণ এতে শুধু দেশের মানুষের ভাগ্যের উন্নয়নই হয় না, বহির্বিশ্বে জাতি হিসেবে আমাদের সম্মান বৃদ্ধি পায়। নিজেদের আত্মবিশ্বাসী ও আত্মসম্মানবোধ সম্পন্ন জাতি হিসেবে গড়ে তুলতে হলে আমাদের আরো অর্থনৈতিক সক্ষমতা অর্জন করতে হবে।

প্রধানমন্ত্রী শেখ হাসিনা বিগত বছরগুলোয় বাংলাদেশকে অনন্য উচ্চতায় নিয়ে গেছেন উল্লেখ করে মন্ত্রী বলেন, বর্তমানে বহির্বিশ্বে বাংলাদেশের অবস্থান শক্তিশালী হয়েছে এবং ভাবমূর্তিও উজ্জ্বল হয়েছে। এই অগ্রযাত্রাকে সুদৃঢ় ভিত্তির উপর দাঁড় করাতে সবাইকে আরো পরিশ্রম করার আহ্বান জানান স্থানীয় সরকার মন্ত্রী।

বৈদেশিক ঋণের বিষয়ে মন্ত্রী বলেন, একটা সময় ঋণ নিতে আমাদেরকে উন্নয়ন সহযোগীদের কাছে ধরনা দিতে হতো কিন্তু এখন পরিস্থিতির পরিবর্তন হয়েছে। এখন আমরা আমাদের প্রয়োজন অনুসারে ঋণ নেই এবং সেই অর্থ কোথায় জনগণের কল্যাণে ব্যয় হবে তাও আমরা নির্ধারণ করি। তাছাড়া ঋণ পরিশোধে বাংলাদেশের সুনাম রয়েছে।

অনুষ্ঠানে বিশেষ অতিথি হিসেবে উপস্থিত ছিলেন স্থানীয় সরকারের বিভাগের সচিব মুহম্মদ ইবরাহিম এবং সভাপতিত্ব করেন স্থানীয় সরকার প্রকৌশল অধিদপ্তরের প্রধান প্রকৌশলী সেখ মোহাম্মদ মহসিন।

#

হেমায়েত/পরীক্ষিৎ/রাসেল/মাসুম/২০২৩/১৪১৫ ঘণ্টা